P6_TA(2004)0002

Σχέδιο διορθωτικού προϋπολογισμού 7/2004

Ψήφισμα του Ευρωπαϊκού Κοινοβουλίου σχετικά με το σχέδιο διορθωτικού προϋπολογισμού αριθ. 7/2004 της Ευρωπαϊκής Ένωσης για το οικονομικό έτος 2004, Τμήμα ΙΙΙ — Επιτροπή (11041/2004 — C6-0108/2004 — 2004/2039(BUD))

Το Ευρωπαϊκό Κοινοβούλιο,

- έχοντας υπόψη τη Συνθήκη περί ιδρύσεως της Ευρωπαϊκής Κοινότητας και ιδίως το άρθρο 272, παράγραφος 4, τρίτο εδάφιο,

- έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας και ιδίως το άρθρο 177,

- έχοντας υπόψη τον κανονισμό του Συμβουλίου (ΕΚ, Ευρατόμ) αριθ. 1605/2002 της 25ης Ιουνίου 2002 σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [1], συγκεκριμένα τα άρθρα του 37 και 38,

- έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2004 όπως εγκρίθηκε τελικά στις 18 Δεκεμβρίου 2003 [2], και όπως προσαρμόσθηκε με γνώμονα τη διεύρυνση της Ευρωπαϊκής Ένωσης [3],

- έχοντας υπόψη τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [4],

- έχοντας υπόψη το προσχέδιο διορθωτικού προϋπολογισμού αριθ. 7/2004 της Ευρωπαϊκής Ένωσης για το οικονομικό έτος 2004, το οποίο υπέβαλε η Επιτροπή στις 12 Μαΐου 2004 (SEC(2004)0593),

- έχοντας υπόψη το σχέδιο διορθωτικού προϋπολογισμού αριθ. 7/2004 της Ευρωπαϊκής Ένωσης για το οικονομικό έτος 2004, το οποίο κατάρτισε το Συμβούλιο στις 16 Ιουλίου 2004 (11041/2004 — C6-0108/2004),

- έχοντας υπόψη το άρθρο 69 και το Παράρτημα IV του Κανονισμού του,

- έχοντας υπόψη την έκθεση της Επιτροπής Προϋπολογισμών (Α6-0004/2004),

A. λαμβάνοντας υπόψη ότι σκοπός του σχεδίου διορθωτικού προϋπολογισμού αριθ. 7/2004 είναι να εγγράψει στον προϋπολογισμό του 2004 το πλεόνασμα του οικονομικού έτους 2003 που ανέρχεται σε 5470 εκατ. ευρώ,

Β. λαμβάνοντας υπόψη ότι το πλεόνασμα αυτό αποτελείται από ποικίλα στοιχεία με σημαντικότερο στοιχείο την μη απορρόφηση ποσού 4729 εκατ. ευρώ,

Γ. λαμβάνοντας υπόψη ότι η υψηλότερη διαφορά μεταξύ αποτελέσματος και αρχικού προϋπολογισμού το 2003 σημειώθηκε για άλλη μια φορά στα διαρθρωτικά ταμεία, το δε υπόλοιπο των δαπανών ανερχόταν σε 3134 εκατ. ευρώ,

Δ. λαμβάνοντας υπόψη ότι παρατηρήθηκε βελτίωση στην απορρόφηση των κεφαλαίων στους τομείς της γεωργίας, του ταμείου συνοχής, των διευρωπαϊκών δικτύων, της εξωτερικής δράσης και της διοίκησης,

Ε. λαμβάνοντας υπόψη ότι στις εσωτερικές πολιτικές εν γένει το ποσοστό χρησιμοποίησης αυξήθηκε επίσης, καίτοι, μολαταύτα, απομένουν 159 εκατ. ευρώ,

1. εκφράζει τη δυσαρέσκειά του για το επιπρόσθετο πλεόνασμα των 5470 εκατ. ευρώ για τον προϋπολογισμό του 2003·

2. υπενθυμίζει ότι εκτός από το ποσό αυτό ο προϋπολογισμός του 2003 είχε προηγουμένως μειωθεί κατά ποσό 5000 εκατ. ευρώ με τον διορθωτικό προϋπολογισμό αριθ. 6/2003 κατόπιν σημαντικής υπερεκτίμησης των πληρωμών στα διαρθρωτικά ταμεία· σημειώνει ότι οι συνεισφορές των κρατών μελών στον προϋπολογισμό της ΕΕ μειώθηκαν ήδη για τον λόγο αυτό κατά το ποσό αυτό· επισημαίνει ότι κατά συνέπεια το πραγματικό πλεόνασμα του προϋπολογισμού 2003 που οφείλεται σε μη απορρόφηση ανέρχεται σε περίπου 10500 εκατ. ευρώ·

3. εκφράζει τη λύπη του για το γεγονός ότι τούτο σηματοδοτεί τη λήξη της θετικής πορείας των τελευταίων ετών στο πλαίσιο της οποίας το πλεόνασμα μειώθηκε από 15000 εκατ. ευρώ το 2001 σε 7000 εκατ. Ευρώ το 2002·

4. αποφασίζει να δεχθεί το σχέδιο διορθωτικού προϋπολογισμού αριθ. 7/2004 του Συμβουλίου χωρίς τροποποιήσεις·

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

[1] ΕΕ L 248 της 16.9.2002, σ. 1.

[2] ΕΕ L 53 της 23.2.2004.

[3] ΕΕ C 105 της 30.4.2004, σ. 9.

[4] ΕΕ C 172 της 18.6.1999, σ. 1. Συμφωνία όπως τροποποιήθηκε από την απόφαση 2003/429/ΕΚ (ΕΕ L 147 της 14.6.2003, σ. 25).

--------------------------------------------------